次韵子瞻病中大雪
作者：蘇轍
朝代：宋

paragraphs: 吾兄筆鋒雄，詩俊不可和。
雪中思清絕，韵惡愈難奈。
殷勤賦黄竹，自勸飲白墮。
言隨飛花落，意與長風簸。
餘力遠見撩，千里寄璀瑳。
嗟予學久廢，有類轉空磨。
研磨久無得，安可待充貨。
空記乘峽船，行意被摧剉。
溟濛覆洲渚，泠冽光照坐。
我唱君實酬，馳騁不遑卧。
譬如逐獸盧，豈覺山徑坷。
酒肴助喧熱，筆硯盡霑涴。
詩詞禁推類，令肅安敢破。
亦有同行人，牽挽赴程課。
爾來隔秦魏，渴望等饑餓。
徒然遇佳雪，有酒誰與賀。